

ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΟΛΙΤΙΣΜΟΥ

ΓΡΑΦΕΙΟ ΤΥΠΟΥ

------

Αθήνα, 29 Νοεμβρίου 2024

**ΥΠΠΟ: Εκκίνηση διαδικασίας επιλογής Καλλιτεχνικού Διευθυντή/τριας του Εθνικού Θεάτρου**

Το Υπουργείο Πολιτισμού ανακοινώνει την έναρξη της διαδικασίας για την πλήρωση θέσης Καλλιτεχνικού Διευθυντή/Καλλιτεχνικής Διευθύντριας στο Εθνικό Θέατρο, μετά την επιτυχή ολοκλήρωση της θητείας (και όχι παραίτηση, όπως από λάθος, για το οποίο λυπούμαστε, αναφέρθηκε) του Καλλιτεχνικού Διευθυντή του Εθνικού Θεάτρου κ. Γιάννη Μόσχου, ο οποίος μάλιστα προσεφέρθη να παραμείνει στην θέση του μέχρι την ολοκλήρωση των διαδικασιών και τον ευχαριστούμε θερμά γι’ αυτό!

Το θεσμικό πλαίσιο που διέπει την διαδικασία επιλογής του καλλιτεχνικού διευθυντή/τριας του Εθνικού Θεάτρου προβλέπει Δημόσια Πρόσκληση Εκδήλωσης Ενδιαφέροντος από το Δ.Σ. του Εθνικού Θεάτρου, η οποία και δημοσιεύθηκε την Πέμπτη 28/11/2024, σηματοδοτώντας την εκκίνηση των διαδικασιών.

Ο δημόσιος χαρακτήρας και η διαφάνεια των διαδικασιών εξασφαλίζουν την ισονομία στην κρίση, ενώ παράλληλα δημιουργούν συνθήκες για την ανάδειξη της βέλτιστης επιλογής.

Κεντρικός μας στόχος είναι η συνέχιση της ανοδικής πορείας του Εθνικού Θεάτρου, η διαφύλαξη του κύρους του, αλλά και το άνοιγμα σε σύγχρονες ματιές, οπτικές και αντιλήψεις.